CELEX: 32022R0760
Language: sk
Date: 2022-04-08 00:00:00
Title: Delegované nariadenie Komisie (EÚ) 2022/760 z 8. apríla 2022, ktorým sa mení delegované nariadenie (EÚ) 2021/2306, pokiaľ ide o prechodné ustanovenia týkajúce sa certifikátov o inšpekcii vydaných na Ukrajine

18.5.2022   
               
               
                  SK
               
               
                  Úradný vestník Európskej únie
               
               
                  L 139/13
               
            
         DELEGOVANÉ NARIADENIE KOMISIE (EÚ) 2022/760
         z 8. apríla 2022,
         ktorým sa mení delegované nariadenie (EÚ) 2021/2306, pokiaľ ide o prechodné ustanovenia týkajúce sa certifikátov o inšpekcii vydaných na Ukrajine
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007 (1), a najmä na jeho článok 38 ods. 8 písm. a) bod ii), článok 46 ods. 7 písm. b) a článok 57 ods. 3,
         keďže:
         
                     (1)
                  
                  
                     V delegovanom nariadení Komisie (EÚ) 2021/2306 (2) sa stanovujú pravidlá týkajúce sa úradných kontrol v súvislosti s produktmi ekologickej poľnohospodárskej výroby a produktmi z konverzie, ktoré sú určené na dovoz do Únie, ako aj pravidlá týkajúce sa certifikátu o inšpekcii.
                  
               
                     (2)
                  
                  
                     Podľa článku 5 ods. 3 prvého pododseku delegovaného nariadenia (EÚ) 2021/2306 sa má certifikát o inšpekcii vydávať v systéme TRACES a má byť opatrený kvalifikovanou elektronickou pečaťou. V prechodnom ustanovení v článku 11 ods. 1 uvedeného nariadenia sa stanovuje, že odchylne od článku 5 ods. 3 prvého pododseku uvedeného nariadenia možno do 30. júna 2022 vydávať certifikát o inšpekcii v papierovej podobe, a to po vyplnení v systéme TRACES a následnom vytlačení. Proces registrácie štátnych inšpekčných organizácií a súkromných inšpekčných organizácií v súvislosti s kvalifikovanou elektronickou pečaťou naďalej prebieha.
                  
               
                     (3)
                  
                  
                     Ruská invázia na Ukrajinu, ktorá sa začala 24. februára 2022, predstavuje výnimočnú a bezprecedentnú výzvu pre štátne inšpekčné organizácie a súkromné inšpekčné organizácie, ktoré boli uznané na účely vývozu produktov ekologickej poľnohospodárskej výroby z Ukrajiny do Únie. Na Ukrajine sú narušené aj poštové služby.
                  
               
                     (4)
                  
                  
                     Oprávnená osoba so sídlom na Ukrajine zastupujúca štátnu inšpekčnú organizáciu alebo súkromnú inšpekčnú organizáciu, ktorá ešte nie je vybavená kvalifikovanou elektronickou pečaťou, teda nemôže vydávať elektronické certifikáty o inšpekcii v súlade s článkom 5 ods. 3 prvým pododsekom delegovaného nariadenia (EÚ) 2021/2306. Táto oprávnená osoba však nemôže ani využiť možnosť vydať certifikát o inšpekcii v papierovej podobe v súlade s prechodným ustanovením v článku 11 ods. 1 uvedeného nariadenia, keďže poštové služby na Ukrajine sú v súčasnosti narušené.
                  
               
                     (5)
                  
                  
                     V tejto súvislosti je preto potrebné umožniť oprávnenej osobe so sídlom na Ukrajine zastupujúcej štátu inšpekčnú organizáciu alebo súkromnú inšpekčnú organizáciu, ktorá ešte nie je vybavená kvalifikovanou elektronickou pečaťou, v systéme TRACES vytvárať a predkladať certifikát o inšpekcii v elektronickom formáte bez použitia kvalifikovanej elektronickej pečate v kolónke 18 daného certifikátu. Rovnako je potrebné umožniť príslušným orgánom v členských štátoch na hraničných kontrolných staniciach alebo na miestach prepustenia do voľného obehu vykonávať dovozné kontroly takýchto certifikátov o inšpekcii a potvrdzovať ich v systéme TRACES kvalifikovanou elektronickou pečaťou alebo po vyplnení v systéme TRACES a následnom vytlačení ich potvrdzovať v papierovej podobe vlastnoručným podpisom oprávnenej osoby.
                  
               
                     (6)
                  
                  
                     Delegované nariadenie (EÚ) 2021/2306 by sa preto malo zodpovedajúcim spôsobom zmeniť.
                  
               
                     (7)
                  
                  
                     Vzhľadom na inváziu Ruska na Ukrajinu a potrebu okamžitej reakcie by sa toto nariadenie malo uplatňovať so spätnou účinnosťou od 24. februára 2022,
                  
               PRIJALA TOTO NARIADENIE:
         
            Článok 1
            Zmeny delegovaného nariadenia (EÚ) 2021/2306
            Článok 11 delegovaného nariadenia (EÚ) 2021/2306 sa mení takto:
            
                        1.
                     
                     
                        Vkladá sa odsek 1a:
                        
                           „1a.   Odchylne od článku 5 ods. 3 prvého pododseku môže oprávnená osoba so sídlom na Ukrajine zastupujúca štátnu inšpekčnú službu alebo súkromnú inšpekčnú službu, ktorá ešte nie je vybavená kvalifikovanou elektronickou pečaťou, do 30. júna 2022 v systéme TRACES vytvárať a predkladať certifikát o inšpekcii v elektronickom formáte bez použitia kvalifikovanej elektronickej pečate v kolónke 18 daného certifikátu. Takýto certifikát musí byť vydaný pred tým, ako zásielka, na ktorú sa vzťahuje, opustí tretiu krajinu vývozu alebo pôvodu.“
                        
                     
                  
                        2.
                     
                     
                        V odseku 2 sa dopĺňa písmeno c):
                        
                                    „c)
                                 
                                 
                                    v prípade, že sa certifikát o inšpekcii vytvára a predkladá v systéme TRACES v elektronickom formáte v súlade s odsekom 1a, musí sa tento certifikát v systéme TRACES potvrdiť kvalifikovanou elektronickou pečaťou alebo sa musí po vyplnení v systéme TRACES a následnom vytlačení potvrdiť v papierovej podobe vlastnoručným podpisom oprávnenej osoby zastupujúcej príslušný orgán na hraničnej kontrolnej stanici alebo na mieste prepustenia do voľného obehu, ktorý treba podľa vhodnosti uviesť v kolónke 23, 25 respektíve 30.“
                                 
                              
                  
         
            Článok 2
            Nadobudnutie účinnosti a uplatňovanie
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
            Uplatňuje sa od 24. februára 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. apríla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 150, 14.6.2018, s. 1.
         
            (2)  Delegované nariadenie Komisie (EÚ) 2021/2306 z 21. októbra 2021, ktorým sa dopĺňa nariadenie Európskeho parlamentu a Rady (EÚ) 2018/848 o pravidlá týkajúce sa úradných kontrol v súvislosti so zásielkami produktov ekologickej poľnohospodárskej výroby a produktov z konverzie, ktoré sú určené na dovoz do Únie, ako aj o pravidlá týkajúce sa certifikátu o inšpekcii (Ú. v. EÚ L 461, 27.12.2021, s. 13).